Nee oom, ek gaan jou nie soen nie!Foto: Facebook /a Mighty Girl In die meeste kulture word familie en vriende gesoengroet. Selfs die oom en tannie, wat ons jare laas gesien het, kry ook sommer ŉ klapsoen – dit is mos hoe ons grootgemaak is, of hoe? ŉ Onlangse plasing op sosiale media hieroor het mense aan die gons en het groot debat ontlok. Die plasing is ŉ foto van ŉ dogtertjie met die woorde: ‘Ek is vyf jaar oud. My liggaam is mý liggaam. Moenie my forseer om jou te soen of druk nie. Ek leer nog van toestemming gee en jou ondersteuning in dié verband, sal my veilig hou vir die res van my lewe.’ Die plasing volg na aanleiding van ŉ artikel deur Katia Hetter van CNN. Dié skrywer en vervaardiger sê sy dwing nie haar sewejarige dogtertjie om mense te soen of druk nie. “Ek dink haar liggaam is haar eie en nie myne nie. Nie haar ouers, ooms en tannies of onderwysers s’n nie. Sy moet mense met respek behandel, maar sy hoef dit nie op ŉ fisiese manier te wys nie,” skryf Katia. Katia meen só leer ons ons kinders van kleins af enige mens kan nie sommer aan hulle raak nie en dit sal hulle beskerm teen seksuele misbruik. “Wanneer ons kinders dwing om ongewenste toenadering aan vriende of familie te toon, leer ons hulle eintlik hul liggame behoort nie aan hulle nie, want hulle moes hul eie gevoelens van wat reg voel, opsy sit,” skryf Irene van der Zande, uitvoerende hoof van Kidpower Teenpower Fullpower International, ŉ nie-winsgewende organisasie wat spesialiseer in persoonlike veiligheid. Maar hoe gemaak as jou kind nie vir ouma of oupa nie wil soen nie? Hoe leer jy jou kind oor grense en veiligheid, sonder om vriende en familie seer te maak? Moet hul gevoelens enigsins in ag geneem word? Deel gerus jou gevoelens oor dié onderwerp.